《出塞曲二首 其二》
明代·孙伟

军人莫采芑，佳人莫梦兰。采芑地不生，梦兰徵验难。

即戎有简书，内私置若干。城边戈可枕，塞上雪可餐。

寄衣是何日，缩肉且忍寒。烽火时一红，泪落山鬼间。

重气自轻生，而暇忧摧残。君看交河水，万马饮不乾。

愿河向东流，东流近长安。

作者简介：江西清江人，字朝望，号鹭沙。弘治十五年进士。官鹤庆知府。工诗，有《鹭沙集》。